Befolkningstallet i Danmark vil i de kommende år vokse med 97.000 personer på grund af det øgede flygtningepres i verden, og det vil koste statskassen 6,4 milliarder kroner.

Det vurderer Finansministeriet i en ny prognose, hvilket er næsten dobbelt så meget som anslået for et år siden.

De 97.000 flere flygtninge og familiesammenførte understreger ifølge finansminister Claus Hjort Frederiksen (V) behovet for nye økonomiske reformer, da den øgede flygtningestrøm vil ”lægge pres på de offentlige finanser”.

- Derfor er det afgørende, at vi som samfund løfter opgaven med at få flere flygtninge i arbejde, så de kan bidrage til og blive en del af det danske samfund, siger Claus Hjort Frederiksen i en pressemeddelelse.

- Det øgede udgiftspres understreger samtidig behovet for, at vi også i de kommende år fortsat udvikler vores samfund og offentlige sektor ved at gennemføre løbende reformjusteringer, som kan øge råderummet, siger han.

Læs også : Hjort står fast: Der skal spares på pensionisternes boligydelse

Finansministeriet vurderer, at befolkningstallet i Danmark vil øges med 97.000 i perioden 2015-2020. Det vil koste 6,4 milliarder kroner fra 2017-2020, ligesom det offentlige forbrug skal stige med 0,8 procent årligt på grund af et ventet ekstraforbrug, lyder det i prognosen fra ministeriet.

Det er i beregningerne forudsat, at 30 procent af de nytilkomne flygtninge og familiesammenførte kommer i arbejde, og de økonomiske prognoser kan altså ændre sig, alt efter om der kommer flere eller færre i arbejde end ventet.

Ikke mange penge i kassen

I et interview med Jyllands-Posten slår Claus Hjort Frederiksen fast, at riget fattes penge.

- Jeg ved ikke, om man kan sige, at kassen er tom, men der er i hvert fald ikke mange penge i den, siger han til avisen.

Der skal imidlertid stadig findes penge til den skattereform, som regeringen vil gennemføre til efteråret, siger finansministeren, der også fastholder Venstres valgløfter om at forbedre den offentlige velfærd.

Derfor skal der i endnu højere grad end i dag effektiviseres i kommuner, regioner og stat. Det kan ifølge Claus Hjort Frederiksen blandt andet ske i form af smartere indkøb, anderledes arbejdsgange og bedre vejadministration.

Læs også : Kommunerne får flere penge til flygtninge

Regeringen vil – for at få råd til både skattelettelser og velfærd – til august fremlægge en såkaldt 2025-plan, hvor den vil redegøre for sine planer for at øge det økonomiske råderum.